**ELŐTERJESZTÉS**

Tiszavasvári Város Önkormányzata Képviselő-testületének

**2024. október 8-án**

tartandó **ALAKULÓ** ülésére

Az előterjesztés tárgya: **a helyi önkormányzati képviselők, bizottsági elnökök, bizottsági tagok tiszteletdíjáról szóló önkormányzati rendelet megalkotásáról**

Iktatószám: TPH/1986/2024.

Melléklet: nincs

Az előterjesztés előadója: **Dr.Kórik Zsuzsanna jegyző**

Az előterjesztés témafelelőse: Petruskáné dr. Legeza Tímea aljegyző

Az előterjesztést véleményező bizottságok a hatáskör megjelölésével:

Az alakuló ülésen tárgyalandó előterjesztéseket a bizottságoknak nem kell tárgyalnia, a képviselő-testület a bizottsági vélemények nélkül dönt az előterjesztésekről.

Az ülésre meghívni javasolt szervek, személyek:

Egyéb megjegyzés:

……………………………………………………………………………………………………………………………………………………………………………………………………

Tiszavasvári, 2024. október 4.

**Petruskáné dr. Legeza Tímea**

**témafelelős**

**Tiszavasvári Város Jegyzőjétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

Témafelelős: Petruskáné dr. Legeza Tímea

**ELŐTERJESZTÉS**

**- a Képviselő-testülethez -**

**a helyi önkormányzati képviselők, bizottsági elnökök, bizottsági tagok tiszteletdíjáról szóló önkormányzati rendelet megalkotásáról**

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény 35. § (1) bekezdése alapján (továbbiakban: Mötv.) **a képviselő-testület az önkormányzati képviselőnek, a bizottsági elnöknek, a bizottság tagjának rendeletében meghatározott tiszteletdíjat**, természetbeni juttatást állapíthat meg. A (2) bekezdés értelmében, ha az önkormányzati képviselő tanácsnok, önkormányzati bizottság elnöke vagy tagja, számára magasabb összegű tiszteletdíj is megállapítható. Az önkormányzati képviselő számára történő tiszteletdíj megállapítása nem veszélyeztetheti az önkormányzat kötelező feladatai ellátását.

Az Mötv. 143. § (4) bekezdése értelmében az önkormányzati képviselőnek, bizottsági elnöknek és tagnak járó tiszteletdíjat és természetbeni juttatást **rendeletben** kell meghatározni.

Az Mötv. 35. § (1) bekezdése értelmében a képviselő-testület az önkormányzati képviselőnek, a **bizottsági elnöknek**, a **bizottság tagjának**, a tanácsnoknak rendeletében meghatározott tiszteletdíjat, természetbeni juttatást állapíthat meg.

Az önkormányzati képviselők tiszteletdíja Tiszavasvári Város Önkormányzata Képviselő-testületének 45/2014. (XII.29.) önkormányzati rendeletében került megállapításra, amelynek módosításáról 2024. február 19-i ülésén döntött a képviselő-testület.

A rendelet 2. §-a határozza meg a képviselőket feladataik ellátásáért havonta megillető tiszteletdíj mértékét, az alábbiak szerint:

*„2. § (1) A képviselő e tisztségéből eredő feladatainak ellátásáért* ***havonta bruttó 72 000 Ft*** *összegű tiszteletdíjra jogosult. (alapdíj)*

*(2) A bizottságok elnökeit tiszteletdíjként – az alapdíjon felül –* ***havonta bruttó 7200 Ft*** *illeti meg.”*

A **hatályos szabályozás szerint jelenleg a képviselők részesülnek tiszteletdíjban**, és azon felül a **bizottság elnökei kapnak kiegészítő juttatást**. A **bizottsági tagságra tekintettel** a **jelenleg** hatályos szabályozás alapján **nem jogosult a bizottsági tag tiszteletdíjra**.

A tiszteletdíj a képviselői – bizottsági – munka és felelősség elismeréséül szolgál. **Javaslom,** hogy a Képviselő-testület akként módosítsa a rendeletet, hogy a **bizottsági tagságra tekintettel is állapítson meg tiszteletdíjat,** figyelemmel arra, hogy a képviselő és nem képviselő tagoknak egyaránt részt kell venniük az üléseken, arra fel kell készülniük, részt vesznek a döntések előkészítésében közel azonos felelősséggel járó funkciót töltenek be, mint a képviselők.

A tiszteletdíj **mértékét** az alábbiak szerint javaslom megállapítani:

A helyi önkormányzati képviselő e tisztségéből eredő feladatainak ellátásáért havonta bruttó 42 000 forint összegű tiszteletdíjra jogosult. (alapdíj)

A bizottságok elnökeit tiszteletdíjként – az alapdíjon felül – havonta bruttó 7 200 forint illeti meg.

A bizottságok képviselő tagjait tiszteletdíjként – az alapdíjon felül – havonta bruttó 30 000 forint illeti meg.

A bizottságok nem képviselő tagjait tiszteletdíjként havonta bruttó 30 000 forint illeti meg.

**A rendelet megalkotásának előzetes hatásvizsgálata:**

A jogalkotásról szóló 2010. évi CXXX. törvény (továbbiakban: JAT) 17.§ (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a testületet tájékoztatni kell.

A JAT 17.§ (2) bekezdése szerint a hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

**Az önkormányzati képviselők tiszteletdíjáról szóló rendelettel összefüggésben– az előzetes hatásvizsgálat tükrében – az alábbi tájékoztatást adom:**

**A rendelet megalkotásának valamennyi jelentősnek ítélt hatása, különösen:**

**1. Társadalmi hatása:**

Nem várható.

**2. Gazdasági, költségvetési hatása:**

Költségvetési hatása van: a tiszteletdíjak fedezete a 2024. évi költségvetésben részben biztosított, a bizottságok létszámának emelkedése, valamint a bizottsági tagoknak járó tiszteletdíj bevezetése miatt a plusz fedezetet a költségvetésben biztosítani kell. A további években a költségvetésben az új összegeknek megfelelően kerül tervezésre.

**2. Környezeti és egészségi következményei:**

Környezeti és egészségi következménye nincs.

**3. Az adminisztratív terheket befolyásoló hatása:**

Adminisztratív terheket befolyásoló hatása nincs.

**4. A jogszabály megalkotásának szükségessége, a jogalkotás elmaradásának várható következményei:**

A jogszabály megalkotására kötelezettség nincs, annak elmaradása hátrányos következménnyel nem jár az önkormányzat számára.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

Személyi és tárgyi feltételek adottak a jogszabály alkalmazásához.

Az önkormányzati rendeletekhez indokolási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségessé teszik. Az indokolásban ismertetni kell a jogi szabályozás várható hatását is.

Kérem a Tisztelt Képviselő-testületet a fentiek figyelembevételével az előterjesztés megtárgyalására és a rendelet módosításának elfogadására.

Tiszavasvári, 2024. október 4.

**Dr. Kórik Zsuzsanna**

**jegyző**

**RENDELET-TERVEZET**

**Tiszavasvári Város Önkormányzata Képviselő-testületének**

**..…/2024. (X.8.) rendelete**

**a helyi önkormányzati képviselők, bizottsági elnökök, bizottság tagok tiszteletdíjáról**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában biztosított felhatalmazás alapján a következőket rendeli el:

**1. §** (1) A rendelet hatálya kiterjed a helyi önkormányzati képviselőkre, a bizottságok elnökeire, a bizottságok tagjaira.

(2) Nem terjed ki a rendelet hatálya a polgármesterre és az alpolgármesterekre.

**2. §** (1) A helyi önkormányzati képviselő e tisztségéből eredő feladatainak ellátásáért havonta bruttó 42 000 forint összegű tiszteletdíjra jogosult. (alapdíj)

(2) A bizottságok elnökeit tiszteletdíjként – az alapdíjon felül – havonta bruttó 7 200 forint illeti meg.

(3) A bizottságok képviselő tagjait tiszteletdíjként – az alapdíjon felül – havonta bruttó 30 000 forint illeti meg.

(4) A bizottságok nem képviselő tagjait tiszteletdíjként havonta bruttó 30 000 forint illeti meg.

**3. §** Az e rendelet szerinti jogosultak a megbízatásuk keletkezése napjától a megbízatásuk megszűnése napjáig jogosultak az e rendelet szerinti tiszteletdíjra. Első alkalommal tiszteletdíjra a képviselők e rendelet hatályba lépésétől jogosultak.

**4.§** A tiszteletdíj elszámolásáról és kifizetéséről minden hónap (tárgyhó) utolsó napjáig a jegyző gondoskodik.

**5.§** (1) Ez a rendelet a kihirdetést követő napon lép hatályba.

(2) Hatályát veszti az önkormányzati képviselők tiszteletdíjáról szóló 45/2014. (XII.29.) önkormányzati rendelete.

Tiszavasvári, 2024. október 8.

**Balázsi Csilla Dr. Kórik Zsuzsanna**

**polgármester jegyző**

**A rendelet kihirdetve: 2024. október 8-án**

**Dr. Kórik Zsuzsanna**

**jegyző**

**Indokolás**

**Tiszavasvári Város Önkormányzata Képviselő-testületének a helyi önkormányzati képviselők, bizottsági elnökök, bizottság tagok tiszteletdíjáról szóló rendelethez**

**Általános indokolás**

A Mötv. 143.§ (4) f) pontja alapján a helyi önkormányzat képviselő-testülete rendeletben határozza meg az önkormányzati képviselőnek, a bizottsági elnöknek és tagnak járó tiszteletdíjat.

**Részletes indokolás**

**1.§-hoz**

Rögzíti a rendelet hatályát.

**2.§-hoz**

Meghatározza a kifizetendő tiszteletdíjak mértékét.

**3.§-hoz**

Megállapításra kerül a tiszteletdíj fizetésének időtartama.

**4.§-hoz**

Meghatározza a tiszteletdíj kifizetésének időpontját és annak felelősét.

**5.§-hoz**

A rendelet hatálybalépéséről rendelkezik.